Deputatul USR Manuel Costescu, membru al Comisiei parlamentare pentru controlul SRI, a anunţat, miercuri, că va demisiona din Parlament.

Într-un mesaj postat pe pagina sa de Facebook, deputatul explică motivul pentru care a luat decizia de a își da demisia din Legislativ.

„După cum mulți dintre voi știți, în ultimele 14 luni mi-am împărțit viața între București și Londra. În acest timp am încercat să găsesc o balanță între viața personală și cea profesională, în așa fel încât cei 2000 de kilometri dintre mine și familia mea să nu fie o problemă insurmontabilă. Însă am învățat că, deși am petrecut peste 40 de weekenduri cu cei trei mici copii ai mei, pur și simplu nu este de ajuns. De aceea sunt forțat să iau poate cea mai grea decizie a carierei mele: voi renunța la poziția mea în Parlamentul României pentru a fi alături de copiii mei”, a scris Manuel Costescu.

Totodată, el a precizat că locul în Camera Deputaților va fi preluat de Daniel Popescu, următorul pe listele USR diaspora.

„ Locul meu în Camera Deputaților va fi preluat de Daniel Popescu, următorul pe listele USR diaspora, un tânăr domn minunat pe care am avut onoarea să îl urmăresc în activitatea să profesională și de voluntariat în Marea Britanie în interesul comunităților române și nu numai”, a mai spus deputatul USR.

El a încheiat mesajul precizând că va rămâne în coninuare în formațiune. „A fost o adevărată onoare să pot servi că Deputat în Parlamentul României. Pe mai departe voi fi activ în USR, concentrându-mă mult mai mult pe problemele diasporei și pe teme economice ale României”.